b'\n_START_ARTICLE_\nAndrea Orcagna\n_START_PARAGRAPH_\nAndr\xc4\x97ja di \xc4\x8cionis (it. Andrea di Cione), pramintas Orkanja (it. Andrea Orcagna, apie 1308\xe2\x80\x931368\xc2\xa0m.)\xc2\xa0\xe2\x80\x93 ital\xc5\xb3 XIV a. protorenesanso dailininkas, skulptorius, architektas i\xc5\xa1 Florencijos.\n_START_SECTION_\nBiografija\n_START_PARAGRAPH_\nAndr\xc4\x97ja di \xc4\x8cionis (ar del \xc4\x8cionis) gim\xc4\x97 apie 1308\xc2\xa0m. Florencijoje. Jis buvo pramintas Orkanja. Jo jaunesni broliai Nardas, Jakopas ir Matejas buvo taip pat dailininkais, architektais, skulptoriais. Mokslus Orkanja i\xc5\xa1\xc4\x97jo auksakali\xc5\xb3 dirbtuv\xc4\x97se. 1352\xc2\xa0m. buvo \xc4\xaftrauktas \xc4\xaf akmens apdirb\xc4\x97j\xc5\xb3 gildijos Florencijoje s\xc4\x85ra\xc5\xa1us. Apie 1350-\xc5\xb3j\xc5\xb3 prad\xc5\xbeioje jis suk\xc5\xabr\xc4\x97 \xe2\x80\x9eMirties triumfo\xe2\x80\x9c scenas \xc5\xa0v. Kry\xc5\xbeiaus bazilikoje (i\xc5\xa1lik\xc4\x99 fragmentai). Jo svarbiausi darbai atlikti 1354\xe2\x80\x931357\xc2\xa0m. laikotarpiu Stroci\xc5\xb3 (Strozzi) koply\xc4\x8dioje Santa Maria Novella ba\xc5\xbeny\xc4\x8dioje, kuri\xc4\x85 jis dekoravo kartu su broliu Nardu. Koply\xc4\x8dioje Orkanja suk\xc5\xabr\xc4\x97 altorin\xc4\xaf paveiksl\xc4\x85. 1359\xc2\xa0m. Orkanja suk\xc5\xabr\xc4\x97 tabernakul\xc4\xaf i\xc5\xa1 marmuro, aukso, mozaik\xc5\xb3 ir lapis lazuli Orsanmichele ba\xc5\xbeny\xc4\x8dioje. Tai yra vienintelis \xc5\xbeinomas jo skulpt\xc5\xabros darbas. Tabernakuliui paveiksl\xc4\x85 suk\xc5\xabr\xc4\x97 Bernardas Dadis._NEWLINE_1357\xc2\xa0m. ir v\xc4\x97liau, 1364\xe2\x80\x9367\xc2\xa0m., Orkanja dirbo Santa Maria del Fiore katedros architektu. 1358\xe2\x80\x931362\xc2\xa0m. Orkanja dirbo Orvjete, kartu su broliu Mateju pri\xc5\xbei\xc5\xabr\xc4\x97jo vietos katedros fasado dekoravimo mozaikomis darbus. Jo paskutiniuoju darbu buvo \xc5\xa0v. Mato altorinis paveikslas (Ufici\xc5\xb3 galerijoje), u\xc5\xbesakytas Arte di Cambio pinig\xc5\xb3 keit\xc4\x97j\xc5\xb3 gildijos ir \xc4\xafstatytas \xc4\xaf vien\xc4\x85 Orsanmichele ba\xc5\xbeny\xc4\x8dios pilori\xc5\xb3. U\xc5\xbesakymo atlikimo metu Orkanja sunkiai susirgo ir mir\xc4\x97, manoma, 1368\xc2\xa0m. Jo brolis Jakopas v\xc4\x97liau baig\xc4\x97 \xc5\xa1\xc4\xaf paveiksl\xc4\x85.'